作者:李德裕
標題:比聞龍門敬善寺有紅桂樹獨秀伊川，嘗於江南諸山訪之莫致，陳侍御知予所好，因訪剡溪樵客，偶得數株，移植郊園，眾芳色沮，乃知敬善所有是蜀道菵草，徒得嘉名，因賦是詩，兼贈陳侍御
內容:昔聞紅桂枝，獨秀龍門側。越叟遺數株，周人未嘗識。平生愛此樹，攀玩無由得。君子知我心，因之為羽翼。豈煩嘉客譽，且就清陰息。來自天姥岑，長疑翠嵐色。芬芳世所絕，偃蹇枝漸直。瓊葉潤不凋，珠英粲如織。猶疑翡翠宿，想待鵷雛食。寧止暫淹留，終當更封植。